REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/298-21

8. jul 2021. godine

B e o g r a d

Z A P I S N I K

12. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 7. JULA 2021. GODINE

Sednica je počela u 14,15 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Tijana Davidovac, Žarko Bogatinović, Milija Miletić, Stanislava Janošević, Momir Stojilković, Velibor Stanojlović, Ljubinko Rakonjac, Arpad Fremond, Vesna Stjepanović (zamenik Veroljuba Matića), Nenad Baroš (zamenik Sonje Todorović), Nebojša Pavlović (zamenik Olje Petrović) i Goran Kovačević (zamenik Marka Zeljuga).

Sednici nisu prisustvovali članovi Odbora: Veroljub Matić, Sonja Todorović, Olja Petrović, Marko Zeljug, Dijana Radović, Nikola Kožović, Jelisaveta Veljković i Nenad Filipović.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Blagojević, državni sekretar, Nataša Milić, vršilac dužnosti direktora Republičke direkcije za vode i Milan Njegovan, načelnik Odeljenja u Republičkoj direkciji za vode.

Odbor je jednoglasno usvojio sledeći

D n e v n i r e d

1. Razmatranje Predloga zakona o izmenama i dopunama Zakona o vodama, koji je podnela Vlada (broj 011-1189/21 od 25. juna 2021. godine).

Pre prelaska na razmatranje prve tačke dnevnog reda usvojeni su zapisnici devete, desete i 11. sednice Odbora, koje je održane 7, 21. i 23. juna 2021. godine, u tekstu u kome su i predloženi.

Prva tačka dnevnog reda- Razmatranje Predloga zakona o izmenama i dopunama Zakona o vodama, koji je podnela Vlada.

Jelena Blagojević, državni sekretar u Ministarstvu poljoprivrede, šumarstva i vodoprivrede je istakla da se predloženim promenama Zakona o vodama vrši usaglašavanje sa odredbama Zakona o inspekcijskom nadzoru, Zakona o opštem upravnom postupku, Zakona o prekršajima, Zakona o zaštiti podataka o ličnosti i Zakona o javnoj svojini. Takođe, vrši se usaglašavanje i sa programom za pojednostavljivanje administrativnih postupaka i regulative ePapir za period od 2019-2021.g. S obzirom da Zakon o vodama ne sadrži odredbe koje propisuju da se, izuzetno neposrednom pogodbom, vodno zemljište u javnoj svojini može dati u zakup, ovim izmenama se daje ta mogućnost u slučaju da je to propisano posebnim zakonom ili kada je to jedino moguće rešenje. To znači da će se vodno zemljište u javnoj svojini davati u zakup neposrednom pogodbom i za plutajuće objekte koji su postavljeni na vodnom zemljištu na teritoriji grada Beograda. Pored navedenog ovim izmenama i dopunama otkloniće se neujednačena praksa u postupku izdavanja vodnih uslova i problemi vezani za širinu pojasa priobalnog zemljišta. Kako je rok za određivanje granica vodnog zemljišta propisan Zakonom o vodama istekao 31. decembra 2019.g. Predlogom zakona taj rok se produžava do 31. decembra 2023.g. Takođe, izvršiće se preciziranje objekata za korišćenje voda i objekata za proizvodnju hidroelektrične energije. Ovim zakonom će se obezbediti i upis vodnih objekata u javnoj svojini, nasipa, kanala, akumulacija i brana u javni registar. Vodni objekti koji su se prema ranijim važećim propisima o državnom premeru i katastru nepokretnosti upisivali samo na A listu listu nepokretnosti kao način korišćenja zemljišta, sada će se upisivati i na V1 listu kao građevinski objekti, a na osnovu elaborata geodetskih radova, zaključila je na kraju izlaganja Jelena Blagojević, državni sekretar u Ministarstvu poljoprivrede, šumarstva i vodoprivrede.

Pošto se niko od narodnih poslanika nije javio za diskusiju, na osnovu člana 156. stav 3. Poslovnika Narodne skupštine, Odbor za poljoprivredu, šumarstvo i vodoprivredu je jednoglasno, odlučio da podnese Narodnoj skupštini sledeći

I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o vodama, u načelu.

Za izvestioca Odbora na sednici Narodne skupštine određen je Marijan Rističević, predsednik Odbora.

U nastavku sednice predsednik Odbora je obavestio narodne poslanike i predstavnike ministarstva da je održao sastanak sa delegacijom poljoprivrednika u vezi poljoprivrednog zemljišta u državnoj svojini odnosno u vezi Programa zaštite, uređenja i korišćenja poljoprivrednog zemljišta i da će u narednom periodu Odbor imati sednicu vezano za tu temu.

Pošto drugih pitanja i predloga nije bilo, sednica je zaključena u 14,35 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević